Roedd **John Meirion Lloyd** (4 Mai 1913 – 30 Medi 1998) yn genhadwr, athro ac awdur Cymreig.

Cefndir
-------

Ganwyd Lloyd yng Nghorris yr hynaf o chwech o blant David Richard Lloyd, chwarelwr a Ruth (née Ellis) ei wraig. Brodyr iddo oedd y Parch Dr R. Glynn Lloyd, gweinidog capel Presbyteraidd Cymreig Utica a Dewi Ffoulkes Lloyd, diwinydd ac aelod o Gyngor Anrhydeddus Gymdeithas y Cymrodorion. Cafodd ei addysgu yng Ngholegau Prifysgol Cymru Caerdydd ac Aberystwyth a Phrifysgol Birmingham.

Gyrfa
-----

Wedi cymhwyso fel peiriannydd ym Mhrifysgol Caerdydd symudodd Lloyd i Aberystwyth i astudio diwinyddiaeth. Cafodd ei ordeinio fel gweinidog Eglwys Bresbyteraidd Cymru ym 1941 a dechreuodd paratoi am waith yn y genhadaeth tramor. Oherwydd yr Ail Ryfel Byd, bu'n rhaid iddo aros hyd 1944 cyn cychwyn ar daith i India i gychwyn ar ei waith.

Teithiodd ar long i Mumbai gan symud trwy Kolkata i Silchar mewn wagenni'r fyddin ac yna ymlaen i Aizawl, gan ymuno a'r genhadaeth a sefydlwyd gan y Cymro David Evan Jones ym Mryniau Lushai (Mizoram bellach). Ym Mizoram bu'n weithgar wrth gychwyn sefydliadau addysg. Sefydlodd ysgol uwchradd cyntaf Aizawl a sefydlodd coleg diwinyddol yn yr un dref gan gael ei benodi'n brifathro arni. Bu hefyd yn gyfrifol am sefydlu coleg y celfyddydau yn yr ardal a agorwyd ym 1960.

Ym 1964 dychwelodd Lloyd a'i deulu o'r India gan ymsefydlu yn Lerpwl lle fu'n gweithio am y 10 mlynedd nesaf fel Ysgrifennydd Cymdeithas y Beibl ar Lannau Mersi, Cilgwri a Gorllewin Swydd Gaerhirfryn cyn dychwelyd i Gymru i fod yn weinidog capel yn y Rhyl

Llenor
------

Un o brosiectau pwysicaf Lloyd fel rhan o'i genhadaeth oedd fel arweinydd y grŵp bu'n gyfrifol am gyfieithu'r Beibl i iaith Mizo, a gyflawnwyd ym 1955. Ysgrifennodd lyfrau am ei brofiadau ym Mizoram. Cyhoeddwyd *On Every High Hill* ym 1956, llyfr sy'n adrodd hanes y genhadaeth Prydeinig yng Ngogledd-ddwyrain India, o ddiwedd y 19eg ganrif i ganol yr 20g. Ym 1989 Golygodd y llyfr *Nine Missionary Pioneers* sy'n adrodd hanes naw cenhadwr arloesol yng Ngogledd-ddwyrain India. Yn yr un flwyddyn cyhoeddodd *Y bannau pell: Cenhadaeth Mizoram (Hanes cenhadaeth dramor Eglwys Bresbyteraidd Cymru)*, llyfr a gyfieithwyd wedyn i'r Saesneg ac iaith Mizo. Ym 1991 cyhoeddodd *History of the Church in Mizoram (Harvest in the Hills)*.

Teulu
-----

Priododd Lloyd Joan Maclese yn Lerpwl ym 1944 ychydig ddyddiau cyn iddo ddechrau ar ei daith i India. Ymunodd hi ag ef yn Aizawl ar adeg y Nadolig 1945. Ganwyd iddynt dau fab a merch ym Mizoram.

Marwolaeth
----------

Bu farw ym Mhrestatyn yn 75 mlwydd oed claddwyd ei weddillion ym mynwent Eglwys Crist Prestatyn

Cyfeiriadau
-----------

1. ↑  "Obituary: The Rev J. Meirion Lloyd". *The Independent*. 1998-10-12. Archifwyd o'r gwreiddiol ar 2016-03-05. Cyrchwyd 2020-01-07.
2. ↑  Rees, D Ben (2002). *Vehicles of grace and hope : Welsh missionaries in India, 1800-1970*. William Carey Library. tt. 121–122. ISBN 0-87808-505-X. OCLC 53916907.
3. ↑  Lloyd, J Meirion (1956). *On Every High Hill*.
4. ↑  Rees, J Meirion (1989). *Nine missionary pioneers : the story of nine pioneering missionaries in North-east India*. Caernarfon: Mission Board of the Presbyterian Church of Wales. ISBN 0-901330-82-5. OCLC 20689976.
5. ↑  Lloyd, J Meirion (1989). *Y bannau pell : Cenhadaeth Mizoram*. Gwasg Pantycelyn ar ran Bwrddy Genhadaeth. ISBN 0-901330-81-7. OCLC 22309143.
6. ↑  Lloyd, J. Meirion (1991). *History of the Church in Mizoram: Harvest in the Hills*. Synod Publication Board.
7. ↑  Jones, Mari (2017-06-13). "Farewell to the Rhyl woman who served as a missionary in India and met Nehru". *northwales*. Cyrchwyd 2020-01-07.

|  |  |
| --- | --- |
| Awdurdod | 
* YBC: Y Bywgraffiadur Cymreig

 |